**צמצום האלימות נגד נשים וקידום השוויון בין המינים: שני כלים שלא נעשה בהם די שימוש לגישור בין קהילות מפוצלות וחצויות ולמען השגת שלום**

ירושלים, 22 בספטמבר 2016 - דובראבקה שימונוביץ', הדווחת המיוחדת מטעם האו"ם בנושא אלימות נגד נשים, סיבותיה והשלכותיה, פרסמה היום את ההודעה הבאה בעקבות ביקורה בישראל ובשטחים הפלסטיניים הכבושים / מדינת פלסטין מ- 12 עד 22 בספטמבר 2016.

ראשית כל, ברצוני להודות לממשלות ישראל ומדינת פלסטין על שהזמינו אותי לביקור רשמי זה, ועל שיתוף הפעולה המעולה לו זכיתי לפני ביקורי ובמהלך שהותי כאן.

הביקור שלי כאן מתקיים לאחר היעדרות ממושכת של דווחים מיוחדים אחרים מטעם האו"ם, ואני תקווה כי הדבר מבטא את נכונותן של שתי הממשלות לחזק את מאמציהן למניעת אלימות נגד נשים, וכן לשמור על זכויותיהן של נשים במרחב הציבורי והפרטי, באופן העולה בקנה אחד עם מחויבות הצדדים לאמנות הבינלאומיות של זכויות האדם, מחויבות הצדדים תחת האמנה בדבר ביעור כל צורות האפליה נגד נשים וההצהרה בדבר מיגור האלימות נגד נשים, ולאחרונה גם האג'נדה הבינלאומית לפיתוח בר-קיימא – הפרק שעוסק בקידום שוויון בין המינים והעצמת נשים בהקשרים של סכסוך וכיבוש, וכל זכויות האדם הנלוות, לרבות אתגרים הומניטאריים וביטחוניים.

הודות לשיתוף הפעולה המעולה ממנו נהניתי מצד שתי הרשויות, עלה בידי לאסוף מידע ממקור ראשון על מצב האלימות נגד נשים ועל האופן בו הוא משפיע על שני ההקשרים. ערכתי סיורים מקיפים וזכיתי להיפגש עם מספר רב של נציגי רשויות ממשלתיות במשרדי ממשלה מרכזיים, עם נציגים של ארגוני החברה האזרחית, עם קורבנות אלימות, כמו גם עם פקידי האו"ם. בישראל ביקרתי בירושלים, תל אביב, באר-שבע, חיפה ונצרת ובשטח הפלסטיני הכבוש ביקרתי ברמאללה, בית לחם, חברון, יריחו, ירושלים המזרחית ועזה. ביקרתי גם במקלטים בישראל, בגדה המערבית וברצועת עזה.

אני רוצה להודות במיוחד לאותן נשים ונערות שחלקו איתי את סיפוריהן האישיים, תוך הבעת אמון בי והפקדת חלק מתקוותיהן בידי. למרות המורכבות הנובעת מההקשר הייחודי, אני תקווה כי עלה בידי להבין היטב את מציאות החיים של נשים ונערות וזאת, ככל שמדובר בזכותן לחיות חיים חופשיים מאלימות ומאי-שוויון מגדרי.

הרשו לי כעת להתייחס לחלק ממצאי הראשוניים. ואולם, בתחילה ברצוני להזכיר כי אין בעולם מדינות שיכולות להתיימר לחסינות מפני תופעה זו, ומדינת ישראל ומדינת פלסטין אינן יוצאות מן הכלל.

**ממצאים ראשוניים מביקורי בישראל**
מימוש השוויון המגדרי דה-יורה ודה-פקטו בין נשים וגברים הוא מרכיב מרכזי למניעת אלימות נגד נשים. הסיבות השורשיות לאלימות נגד נשים מעוגנות באפליה על בסיס מין ומגדר נגד נשים.

החוק הישראלי, חוק יסוד כבוד האדם וחירותו (1992), המשמש כמגילת זכויות האדם בישראל, מבטיח את שוויון הנשים רק במידה מסוימת ורק במרחב הציבורי, ועל פי רוב מחריג את המרחב הפרטי, המוסדר על ידי החוקים בנושא המעמד האישי.

חוקים דתיים שונים שולטים במעמד האישי. כתוצאה מכך, בתי דין דתיים ובתי משפט אזרחיים פועלים במקביל, ואולם, לבתי הדין הדתיים מוענקת סמכות בלעדית בכל הנוגע לנישואין וגירושין.  מערכת בתי הדין הדתיים מורכבת מבתי דין רבניים ליהודים, בתי דין שרעיים למוסלמים, וכן בתי דין לנוצרים ולדרוזים.

בעת אשרור אמנת CEDAW (האמנה בדבר ביעור כל צורות האפליה נגד נשים) ישראל הסתייגה מסעיפים 16 ו -7 (ב).  ההסתייגות לסעיף 16 מגבילה משמעותית את עקרון השוויון המהותי בין נשים לגברים בכל הנוגע לקשרי נישואין ומשפחה, ואי-שוויון מעין זה מהווה מקור לכמה צורות של אלימות נגד נשים, שעליהן ארחיב את הדיבור בהמשך. אני תומכת בקריאתה החוזרת ונשנית של ועדת CEDAW המבקשת מממשלת ישראל לחזור בה מהסתייגויות אלה, שאינן מותרות ואף נוגדות את מטרתה ותכליתה של האמנה.

בתחום הגירושין, התוודעתי לניצול לרעה של תהליך ה"גט", צורה של אלימות המופעלת על ידי בעלים נגד נשים במהלך הגירושין. על פי החוק הדתי היהודי, הסכמתו של הבעל לגירושין חיונית לתקפות הגירושין. ללא גירושין תקפים (ללא גט) אסור לאישה מבחינה דתית לקיים יחסים עם כל גבר אחר, וילדים שעשויים להיות לה מגבר אחר נחשבים ל"לא חוקיים" (ממזרים), ומאוחר יותר הם אינם יכולים להינשא באופן רשמי בישראל.

מצד שני, גבר נשוי חופשי לגמרי לקיים יחסים עם כל אישה אחרת ולהוליד איתה ילדים ללא כל השלכות משפטיות. פער עצום זה בכוח שיש לבני הזוג מוביל בעלים לנצל לרעה את כוחם העודף ולסרב לעיתים לתת גט לנשותיהם, אלא אם הנשים נכנעות לדרישותיהם, דרישות העשויות לנוע בין ויתור על קניין לבין ויתור על זכויות הוריות ביחס לילדיהם ועוד.

למרות שהחוק מאפשר לבתי הדין הרבניים להטיל סנקציות שונות על בן הזוג הסרבן, כגון סוגים שונים של צווי מניעה, שלילת רישיון נהיגה, הגבלת חשבון הבנק, איסור יציאה מהארץ, מאסר ועוד, מצאתי כי בתי הדין הרבניים לא עושים שימוש מספיק בסמכותם זו. כמו כן, בתי הדין הרבניים שומרים לעצמם את הזכות לבטל גט שניתן לאישה בדיעבד, אם היא הפרה את אחד הסעיפים של הסכם הגירושין.

למרות שכבר ניתן כיום לפנות לבתי משפט אזרחיים בכמה היבטים הקשורים בגירושין, יש צורך בהעמדת חלופה מלאה של נישואין וגירושין אזרחיים, כפי שכבר המליצה ועדת CEDAW, ולאפשר חופש בחירה בין נישואין אזרחיים ודתיים. יתר על כן, על מנת להבטיח הלימה לסעיף 16 של אמנת CEDAW, הממשלה צריכה לוודא שהחוק הדתי השולט כרגע בנישואין ובגירושין יעלה בקנה אחד עם האמנה, ולבטל הוראות ותקנות שיש בהן אפליה נגד נשים.

ננקטו מספר צעדים תחיקתיים כדי לחדד איסורים חוקיים ולספק דרכי מניעה בתחום אלימות נגד נשים. נעשו תיקונים בחוק האונס, אשר שיפרו את מצב קורבנות האונס בעת ההליך המשפטי: בוטלה הדרישה לראיות מסייעות במקרי אונס והוטל איסור על תחקור העבר המיני של קורבן האונס. בנוסף, הורחבה ההגדרה של אונס והיא הוחלה גם על אונס במסגרת נישואין, כלומר על ידי בן הזוג.

בהקשר של אלימות במשפחה, ברצוני לשבח את כוונת הממשלה לאשרר את אמנת איסטנבול ואת המאמצים המתמשכים במטרה להבטיח הלימה בין החקיקה הלאומית לבין התקנים המעוגנים באמנה.

החקיקה שאומצה בישראל בשנת 1998 בנושא הטרדה מינית היא חקיקה מפורטת ומתקדמת מאוד, ואני שמחה שכיום יש מדיניות של אפס סובלנות כלפי הטרדה מינית בצבא הישראלי, מדיניות אשר צמצמה באופן דרסטי אלימות מסוג זה. עם זאת, נראה שיש לפעול רבות נגד התופעה של הטרדה מינית במשטרה ובזירה הפוליטית, כפי שהדבר עולה לאחרונה ממספר פרשיות מתוקשרות.

אין נתונים ברורים וזמינים בנושא רצח נשים או מעשי רצח על רקע מגדרי, ואולם, בחינת מקורות שונים מעלה כי לנשים ערביות יש ייצוג יתר בקרב הקורבנות.

נמסר לי כי הוקמה וועדה ממשלתית בין משרדית ובין-סקטוריאלית לבחינה חודשית של מקרים בהם נשים נרצחו על ידי בעלים או בני זוג. לוועדה זו פוטנציאל להצליח לאתר פערים במערכות ההתערבות, במערכות המשפט הפלילי וההליכים השיפוטיים ולזהות גורמי סיכון שאיתורם עשוי לסייע במניעת אלימות ולספק הגנה לנשים ולנערות מפני רצח. הדבר עולה בקנה אחד עם הקריאה אותה הפניתי לפני שנה לכל המדינות לייסד משמר למניעת רצח נשים.

נודע לי על חקיקה שבוצעה לאחרונה ולפיה תהליך הגישור בדיני משפחה הופך להיות חובה הן בבתי הדין למשפחה והן בתי הדין הדתיים. למרות שהמטרה המוצהרת של החוק היא למנוע הסלמה של אלימות בתוך משפחה בהקשר של הליכי הגירושין, ולצמצם על ידי כך את מספר מקרי הרצח, הרי שהחוק סובל מפגמים מסוימים. מספר סעיפים של החוק אמורים לפטור קורבנות של אלימות מחובת הגישור, אבל הם אינם מתייחסים לאלימות כלכלית או פסיכולוגית. בהתאם לאמנת איסטנבול, אסור לכפות הליך גישור בהתייחס לכל סוגי האלימות.

אני מברכת על יוזמות חקיקה חדשות אשר תשלמנה את הארסנל המשפטי העומד לרשותנו למאבק באלימות נגד נשים, כגון הצעת החוק בנושא אלימות כלכלית. כן אני מברכת על חקיקה חדשה משנת 2014 המגדירה שליחת תמונות/קטעי וידאו עם תוכן מיני כהטרדה מינית, ומפלילה הפצה של תמונות או וידאו מעין אלה.

מבחינת נגישות לצדק, האגף לסיוע המשפטי של משרד המשפטים מספק סיוע משפטי בכל העניינים האזרחיים לאזרחים ולתושבים העונים על הקריטריונים לזכאות, על פי החוק והתקנות הרלוונטיים. אמנם צעדים אלה ראויים מאד לשבח, עם זאת ישנם כמה פערים בהגנה [על הקורבנות]. סיוע משפטי צריך להיות מוענק לכל הקורבנות של עבירות מין ולקורבנות אלימות (נשים ונערות בפרט). סיוע משפטי מוענק כעת רק בהליך אזרחי, תוך אי מתן מענה לקורבנות ועדים בהליכים פליליים. פער זה צריך להיסגר.

קבוצות ספציפיות של נשים בישראל, הכוללות נשים פלסטיניות וערביות, נשים בדואיות, מבקשות מקלט ונשים מקהילות מיעוט אחרות, מתמודדות עם צורות שונות של אפליה מצטברת ונתונות בשל כך במצבי סיכון מוגברים לאלימות.

במקלטים בהם ביקרתי קיימת אפשרות לקלוט אמהות קורבנות אלימות ואת ילדיהן. עם זאת, יש מספר לא מספיק של עובדים סוציאליים דוברי ערבית. כמו כן, בהתאם למצב המשפטי של דורשות החסות, במקרים מסוימים ייתכן ולחוסות אין ביטוח בריאות. עלי לציין כי במגזר הערבי קיים חסר בשירותי תמיכה מקיפים המוצעים לנשים ולנערות הסובלות מאלימות בתוך המשפחה, לרבות איומים על חייהן. חסר זה מתבטא בהיעדר שירותי שיקום, היעדר טיפול חוץ ביתי הולם ומותאם, העדר ושירותי אינטגרציה והגנה לטווח ארוך.

דווח לי כי בקהילות בדואיות הממוקמות בכפרים לא מוכרים, לא ניתן לקבל היתרי בנייה או תוכניות לדיור, והדבר מאלץ את התושבים לבנות את בתיהם באופן לא חוקי. כתוצאה מכך הם נתונים בסיכון של פינוי כפוי והריסת בתיהם, מה שמשפיע במיוחד על נשים וילדים. כמו כן נודע לי כי בקהילות בדואיות קיים מחסור במים, שירותי תברואה וחשמל, וכי למרבה הצער, לבנים ולבנות בקהילות אלה לא תמיד יש גישה לחינוך, בין היתר בשל המרחק הגדול בין בתיהם ובתי הספר והסיכונים איתם עליהם להתמודד בדרך.

בנוסף, פוליגמיה ונישואין מוקדמים של בנות זוכים ללגיטימציה תחת חוקי הדת השונים הנוהגים בקהילות אלה והמסדירים מעמד אישי. פרקטיקות פוגעניות מעין אלה עדיין נמצאות בשימוש במידה מסוימת בחלק מהקהילות הערביות והבדוויות. בקהילות אלה, יש נערות ונשים הנרצחות במסגרת מה שנקרא "פשעי כבוד", בין אם על ידי הבעל או חבר המשפחה, וזאת כדי "לנקות את המוניטין של המשפחה". הפטור מעונש על פשעים נוראיים מעין אלה רווח עקב הקשיים להעמיד דין את מבצעיהם.

פגשתי כמה מבקשות מקלט שנמלטו מארצותיהן לכאורה בשל הפחד להירצח בשם "כבוד המשפחה", או מפני אלימות במשפחה, אונס, נישואים בכפייה, וצורות אחרות של אלימות מגדרית. ואולם, בקשותיהן לקבל הגנה כפליטות על בסיס רדיפה מגדרית נענו סירוב. לנשים אלה לא מאפשרים לעבוד ולא מעניקים להן הטבות סוציאליות כלשהן או סיוע משפטי. בנוסף, הן רשאיות לגשת למקלטים ולמרכזי שיקום אך ורק כאשר נשקפת סכנה לחייהן. להוציא מצב חריג זה, הן אינן יכולות לקבל מקום בטוח לשהות בו. מאחר ולנשים אלה כאמור אין היתרי עבודה, יש להן יכולת מופחתת לעצמאות כלכלית ולכן הן מצויות בסיכון גבוה ליפול למצבים של אלימות וזנות.

**השפעת הכיבוש על אלימות נגד נשים**
הביקור שלי נערך בהקשר כללי של כיבוש מתמשך המלווה בעימות קבוע, בהמשך המגמות השליליות ובהעדר אופק לשלום, מה שיוצר ייאוש וחוסר תקווה גוברים בקרב האוכלוסייה הכבושה, ואצל נשים ונערות בפרט. לכיבוש יש השפעה דיפרנציאלית על נשים וילדות, במקרים מסוימים בזיקה עם המאפיינים והנורמות של חברה פטריארכאלית מסורתית.

חלק מהתופעות הנלוות לכיבוש הממושך, שלחלקן התוודעתי באופן אישי ואחרות דווחו לי, מקיימות זיקה ברורה לאלימות נגד נשים וילדות. תופעות אלה כוללות:

להריסות בתים, אם בהקשר של היעדר היתרי בנייה או מטעמים של ענישה ומדיניות של פינוי כפוי, נודעת השפעה ספציפית ומגדרית על נשים. לחרדה מפני ההריסה או להריסה בפועל של הבית נודעת השפעה פסיכולוגית קשה, המלווה בחרדה מתמדת העלולה להוביל לדיכאון. אובדן הבית המהווה את המקום היחיד שבו יכלו להרגיש בטוח, יוצר חוסר יציבות ולעיתים קרובות יוצר אילוץ להתגורר בבית של קרוב משפחה, על פי רוב בתנאי צפיפות. מצב דברים זה מגביר את הלחץ על כל בני המשפחה ולעיתים מוביל לאלימות נגד נשים. לעיתים נשים נאלצות להישאר בבית מפחד שמא ייהרס הבית. אישה אחת, למשל, ספרה לי, שהיא ישנה כל לילה בלבוש מלא למקרה שתתעורר מדפיקות בדלת בשל פשיטת-לילה ומהחשש שתיאלץ להופיע בפני החיילים.

צורה נוספת של אלימות יומיומית איתה מתמודדות נשים ונערות קשורה להטלת הגבלות על חופש התנועה באמצעות מחסומים, סגירת כבישים ואמצעים אחרים, שהשלכותיהם מרובות ומשפיעות בין היתר על גישה לחינוך, לשירותי בריאות, למקומות עבודה וכדומה.

נשים חוות במישרין גם אלימות מצד מתנחלים. ביקרתי בבית הספר "קורדובה" בחברון, ונפגשתי עם מורות ותלמידות שסיפרו לי על היותן מושא מתמיד להתקפות בלתי פוסקות, איומים והשפלות, לא רק מצד מתנחלים המתגוררים בשכנות אלא גם מכמה מאנשי כוחות הביטחון המעלימים עין מאלימות זו. אלימות מתנחלים גורמת גם לאובדן פרנסה לבני המשפחה. לעיתים ילדות מוטרדות בדרך לבית הספר עד כדי כך שמשפחות מעדיפות לא לשלוח אותן לבית הספר. לא ניתן דין וחשבון בנושא האלימות מצד מתנחלים.

במקרים מסוימים נשים סובלות גם מאלימות מצד אנשי כוחות הביטחון הישראליים ושוב לא ניתן על כך דין וחשבון. ישנם דיווחים אודות מקרים בהם נשים/בנות נהרגו כתוצאה משימוש מופרז בכוח, מה שבמקרים מסוימים עלול להוות הרג לא חוקי. הפחד של נשים להיחשף לאלימות מעין זו משפיע על נכונותן לעזוב את הבית ואת הכפר. מסיבות כאלה ואחרות נשים ונערות סובלות מקשיי גישה לשירותי בריאות, ובמקרים מסוימים מצבים מעין אלה אף הסתיימו בהפלות.

מחסור חמור בנגישות למערכות הצדק והמשפט לנפגעי אלימות מגדרית בשטחי C

נשים פלסטיניות סובלות מהגבלות על חופש התנועה אל ומחוץ למזרח ירושלים. על פי החוק הישראלי אסור לתושב ירושלים פלסטיני, בעל תעודת זהות ירושלמית, להתגורר בגדה המערבית, או לאזרח פלסטיני בעל תעודת זהות של הגדה המערבית להתגורר במזרח ירושלים, אלא אם יש לו/לה אישור מהרשויות הישראליות. הגבלות אלה גרמו להפרדה של משפחות, תוך יצירת קשיים ומצבי מצוקה. "חוק האזרחות והכניסה לישראל" שאומץ ב -2003 הקפיא את הזכויות לאיחוד משפחות עבור תושבי הגדה המערבית ורצועת עזה. על פי דרישות חוק זה, אם זוג מבקש היתר עבור האישה, היא צריכה להיות בת 25 שנים ומעלה, ואם ההיתר המבוקש הוא עבור הבעל, הוא צריך להיות בן 35 שנים של מעלה, על מנת להיות רשאים להגיש את הבקשה לאיחוד משפחות. אנשים צעירים חייבים לפנות לוועדה מיוחדת ולבסס את בקשתם על שיקולים הומניטאריים.

**דווח על השטח הפלסטיני הכבוש / מדינת פלסטין**
אני מבקשת לפתוח את דברי בברכות על הצטרפותה של מדינת פלסטין לחלק מהאמנות המרכזיות לזכויות האדם, כולל אמנת CEDAW ולשבח את הצטרפותה ללא כל הסתייגות. המשרד לענייני נשים, בהיותו המנגנון הלאומי הרשמי, מקדם שוויון והעצמה של נשים, אימץ אסטרטגיה לאומית למאבק באלימות נגד נשים (2011-2019) והקים ועדה טכנית לאומדן ולהערכה של מקרים של רצח נשים, ולבחינת מכלול החקיקה מנקודת מבט מגדרית. באוגוסט האחרון אומצה תוכנית הפעולה הלאומית ליישום החלטות מועצת הביטחון 1325.

תוך הכרה בזיקה הברורה שבין הכיבוש הממושך והאלימות נגד נשים, כפי שצוין בדו"ח של קודמתי בתפקיד, שבקרה בשטח הפלסטיני הכבוש בשנת 2005, אני מבקשת להדגיש כי הכיבוש אינו משחרר את מדינת פלסטין מחובתה למנוע, לחקור להעניש ולספק מענה ראוי למעשי אלימות מגדרית בכל האזורים וביחס לכלל האנשים הנתונים תחת שיפוטה.

נורמות פטריארכאליות מסורתיות עדיין רווחות בחברה וכמה מסגרות משפטיות מקומיות מיושנות עדיין נמצאות בשימוש. קיימת מסגרת חוקית מוגבלת בנושא שוויון מגדרי, ועקרון השוויון בין נשים וגברים טרם עוגן בחוקים הלאומיים בהתייחס למרחב הציבורי והפרטי. חוקים רלוונטיים מפוזרים על פני כלל החקיקה שאומצה תחת משטרים משפטיים שונים, לרבות החוק הפלסטיני, חוקי המנדט הבריטי, חוקים ירדנים ומצריים ואפילו חוקים מהתקופה העותומאנית. על אף קיומם של כמה חוקים המגנים אלימות, יישומם מאותגר בשל העדר רשות שלטונית פורמאלית בתחומים ספציפיים בשטח הפלסטיני הכבוש. בהקשר זה, הכיבוש הוא מכשול ממשי בפני מילוי ההתחייבויות המדינה למנוע אלימות נגד נשים באזורים בהם אין לה סמכות מלאה בשל פיצול השטחים תחת גורמי שליטה שונים [ישראל והרשות הפלסטינית].  לדוגמה, אם אישה מתגרשת מבעלה בגדה המערבית, ומקבלת את המשמורת על ילדיה, האב יכול לקחת את הילדים איתו לאזור אחר בשליטת הרשויות הישראליות, כמו ירושלים המזרחית, ולכן הרשות הפלסטינית לא יכולה לאכוף את החוק.

דווח גם כי נשים פלסטיניות, קורבנות אלימות במשפחה, המתגוררות בירושלים המזרחית נוטות לדווח פחות על מקרים של אלימות למשטרה, וזאת משום שהן רואות במשטרה חלק מאותו מנגנון המפעיל כלפיהן צורות אחרות של אלימות הכרוכה בכיבוש, והדבר מהווה פגיעה בגישה של נשים למערכות הצדק.

המאבק באלימות נגד נשים בפלסטין נפגע גם כתוצאה מקיומה של מערכת חוקתית מיושנת ובלתי אחידה. הממשלה נקטה כמה צעדים חיוביים לתיקון החקיקה, כמו התיקון בשנת 2011 של חוק העונשין הירדני משנת 1960, על ידי ביטול סעיף 340 לחוק זה, אותו סעיף שאפשר מתן חנינה או עונש מופחת לגברים שהואשמו במה שנקרא אז פשעים על "כבוד" המשפחה. כמו כן תוקן סעיף 98 של אותו חוק עונשין, שאפשר לגברים להשתמש בעילת "הכבוד" כגורם מקל בקביעת העונש בפשעים נגד נשים. עם זאת, נודע לי באמצעות ארגוני חברה אזרחית הפלסטיניים כי החשש נותר בעינו ביחס לסעיף 99, אשר נותן לשופטים שיקול דעת רחב ביישום גורמים מקלים בפשעים על רקע "כבוד". נודע לי כמו כן, כי תלויה ועומדת טיוטה חדשה לחוק העונשין וכי גובש נוסח חדש לחוק בנושא האלימות במשפחה. חוקים אלה היו צריכים להיות כבר מאושרים במועצה המחוקקת הפלסטינית (PLC), ואולם, חל עיכוב בשל השסע הפוליטי הנוכחי בפלסטין, שהביא לשיתוק הליך החקיקה. זכויות נשים לא יכולות לחכות ויש לאמץ בדחיפות חוקים ספציפיים שיכולים לתת מענה לאלימות מגדרית, תוך ציות לחוקי זכויות האדם הבינלאומיים, בפרט אמנת CEDAW, ולהמלצות הכלליות של הוועדה. אני סמוכה ובטוחה כי ההצטרפות לאמנת CEDAW והדיווח לגוף הניטור שלה, ימלאו תפקיד חשוב ביכולת לסנכרן את המסגרת החקיקתית [המקומית] עם הנורמות והתקנים בינלאומיים.

ישנם תחומים תחיקתיים בעייתיים נוספים, כמו חוק המעמד האישי. הגיל החוקי הנדרש מבני זוג על מנת להינשא הוא 15 שנים, וניתן לחגוג את הנישואין אפילו כמה חודשים לפני שמגיעים לגיל זה. נישואי ילדים הנו מנהג מזיק העלול להציב ילדות במצבים פגיעים ולהגביר את הסיכון שלהן לסבול מאלימות ומהריונות מוקדמים.

אלימות מינית גם כן מהווה סיבה לדאגה. קודם כל, מפני שקורבנות אלימות מינית סובלים מאד מסטיגמות קשות בחברה הפלסטינית, וגם מפני שמבצע האונס יכול במקרים מסוימים להיות פטור מעונש, במידה והוא מתחתן עם הקורבן. במסגרת המשפטית הנוכחית אונס בתוך המשפחה (על ידי בן זוג) אינו מהווה עברה פלילית. נשים מתמודדות גם עם אפליה בתחומי ירושה, גירושין ומשמורת על ילדים, מה שמעמיד אותן בעמדה פגיעה.

בשטחים הפלסטיניים הכבושים מתקיימת מערכת של אלימות שמקורה בתרבות, בנורמות ובמסורות בהקשר של כיבוש מתמשך. הפעילות האלימה כוללת אלימות במשפחה, נישואים מוקדמים, אלימות מינית, כולל אונס וגילוי עריות, כמו גם מעשי רצח תחת השם "כבוד המשפחה". מספר עדויות הצביעו על כך שלמצב הכלכלי הקשה של חלק מהאנשים, לעומק האבטלה, וללחץ של הכיבוש יש השפעה גדולה יותר על החיים של נשים. הן נתונות יותר לאלימות במשפחה, בפרט בעזה, בשל הלחץ המתמיד שחשים תחת המצור, הצפיפות, וההגבלות על הניידות והפרטיות, כמו גם ההגבלות על הגישה לשירותים נאותים הדרושים לנשים נפגעות אלימות.

כדי לתת מענה לאלימות מגדרית, המשרד לענייני נשים יזם מספר תוכניות, לרבות הקמת יחידות המתמחות בהגנה על משפחה, וזאת במסגרת מחלקת התובע הכללי, המלווה במאגר מומחים בנושאי מגדר. זוהי יוזמה המבטיחה כי במקרים של אלימות נגד נשים, ההעמדה לדין תהיה מנקודת מבט מגדרית. ברצוני לציין גם את הקמתם של שלושה מרכזי מחסה (מקלטים) בגדה המערבית ואחד ברצועת עזה, והקמת ועדה לאומית מייעצת למרכזי המחסה.

עם זאת, בשל השסע הפוליטי הפנימי בזירה הפלסטינית, למנגנונים הממשלתיים שהוקמו על ידי המשרדים לענייני נשים, רווחה, משפטים ופנים להתמודדות עם אלימות מגדרית בגדה המערבית, לא הוקמו מסגרות מקבילות ברצועת עזה. הרשויות "דה-פקטו" ברצועת עזה נקטו במספר צעדים בתגובה לאלימות נגד נשים, ואף פתחו מספר ערוצי תיאום עם ארגוני נשים מקומיים, אבל בסך הכל היו אלה יוזמות מוגבלות ביותר. המענה הזמין לנשים במצוקה ניתן בעיקר באמצעות התערבות הומניטארית ומיזמי פיתוח, התומכים בארגונים מקומיים העוסקים במתן מענה לאלימות מגדרית.

התרגשתי מאוד להיפגש בעזה עם קבוצות שונות של נשים המושפעות משלושה סוגי קונפליקט עוקבים. חלקם אבדו כמה מבני משפחתם, בתיהם נהרסו כליל, ובמקרים מסוימים, הם נעקרו מבתיהם. רבים עדיין מחכים לשיקום בתיהם, תוך שהם מתגוררים בקרוואנים בתנאים ירודים ביותר. חלקם הפכו נכים ורובם הגדול עדיין מנסים להתגבר על הטראומה שנגרמה להם בשל האובדן שחוו.

**הערות לסיום**
אני מקדמת בברכה את ההתחייבויות ואת המאמצים של שני הצדדים ביחס ליישום החלטת מועצת הביטחון 1325 וההחלטות הנוגעות לנשים, לשלום ולביטחון.

אני קוראת לשני הצדדים לפתוח מחדש בתהליך השלום, תהליך שבו נשים תהיינה שותפות מלאות, ואפילו תיקחנה את ההובלה, תהליך שבו משפט זכויות האדם הבינלאומי והמשפט ההומניטארי ייושמו במקביל.